
Mikrokapszulázásra alkalmas polimerek felületi tulajdonságainak vizsgálata inverz gázkromatográffal

Kulcsszavak: Adszorpciós szabadentalpia-változás; Adszorpciós entalpia-változás; Dorris-Gray módszer; Schultz módszer; Sav-bázis tulajdonságok
A hatóanyagok szállítására, tárolására, bizonyos körülmények közötti védelmére és kontrollált kibocsátására napjainkban egyre gyakrabban alkalmaznak mikrokapszulákat. A mikrokapszulázásra megfelelő polimer kiválasztásának egyik fontos szempontja a polimer és a hatóanyag molekulák közötti felületi kölcsönhatások erőssége és a polimer adszorpciós képessége.
A mikrokapszulákat alkotó polimerek felületi tulajdonságai számos technikával vizsgálhatók, melyek közül az inverz gázkromatográfiás módszer a legelterjedtebb megbízhatósága és hatékonysága miatt. Ennél a mérési módszernél ismert a vivőgáz és a szilárd fázis között megoszló anyag minősége és mennyisége, így a retenciós jellemzőkből az állófázisként alkalmazott polimerek felületi sajátságai kiszámíthatók.
Munkám során laboratóriumi kísérleteket végeztem hagyományos inverz gázkromatográfiás készülékkel. Két különböző polimer állófázison 20 különböző szerves vegyület retenciós jellemzőjét vizsgáltam meg a 60-150 °C közötti hőmérséklet tartományban. A méréseim során kapott kromatogramok adataiból megállapítottam a kromatográfiás csúcsok tömegközéppontjához tartozó valódi retenciós időket, illetve ezek alapján a fajlagos retenciós térfogatokat. Ezt követően extrapolációval meghatároztam az adszorbátumok végtelen híg koncentrációjára vonatkozó fajlagos retenciós térfogat és adszorpciós szabadentalpia-változás értékeket, és ezen adatok hőmérséklet-függése alapján kiszámítottam az adszorpciós entalpia-változást.
Második generációs inverz gázkromatográffal (felületi energia analizátor) meghatároztam a polimerek felületi energetikai tulajdonságait 60 °C-os mérési hőmérsékleten. Ezen mérési eredmények segítségével kiszámítottam a polimerekre jellemző felületi energia diszperziós komponensének értékeit a Dorris-Gray és Schultz módszerekkel, valamint meghatároztam a Gutmann összefüggés alkalmazásával a polimerek felületének Lewis kölcsönhatásokra jellemző sav- és bázisállandóit.
A mérési eredmények fontos információt jelentenek egyes hatóanyagok mikrokapszulázásának tervezése során. A polimer-hatóanyag kölcsönhatások erősségének ismeretében kívánt tulajdonságú és versenyképesebb termékek állíthatók elő.



